
Tisztelt Képviselő-testület!

I. Előzmények:

Fót Város Önkormányzata 537/2016.(XII.14.) KT-határozat végrehajtása érdekében, mely az önkormányzati tulajdon közérdekből történő növelését tűzte ki célul, valamint az osztatlan közös tulajdonok régóta meglévő felszámolási igénye miatt, az Önkormányzat a Z/153/2021.(VII.08.) KT-határozat alapján megvásárolta a Fáy présház 3/4 tulajdonrészét a Fóti Centrum Kereskedelmi és Ipari Korlátolt Felelősségű Társaságtól (továbbiakban TSZ). Az Önkormányzat tulajdonjogát a Földhivatal 2022. január 31. napjára visszamenőleg 2022. május 24-én jegyezte be, a tényleges birtokba adásra 2022. októberében került sor.
 
II. A döntéshez szükséges információk, tájékoztatások:

A Fáy présházban egy vendéglátó egység – étterem – működik, amelyet a Fáy Kereskedelmi és Vendéglátóipari Kft. (Cégjegyzékszám: 13-09-131204; adószám: 14889794-2-13; képviseli: Bíróné Imre Zsuzsanna; székhely: 2151 Fót, Rövid dűlő 25.) üzemeltet, mint bérlő. Az adás-vételi szerződés megkötésének időpontjában a Fáy Kft. hatályos és érvényes szerződés alapján a TSZ-től bérelte az ingatlant (továbbiakban: bérleti szerződés). A TSZ és az Önkormányzat megállapodása értelmében az Önkormányzat a bérleti díjból tulajdoni hányadának megfelelően részesült. A 2013. évi V. törvény a Polgári Törvénykönyv (továbbiakban: Ptk.) 6:340. § (2) bekezdése kimondja, hogy: 

 (2) Ha a bérbeadó a bérleti szerződés megkötését követően a bérbe adott dolog tulajdonjogát átruházza, a tulajdonos személyében bekövetkezett változással a bérleti szerződésből fakadó jogok és kötelezettségek tekintetében az új tulajdonos lép a bérbeadó helyébe. A bérbeadó és az új tulajdonos a bérlővel szemben egyetemlegesen kötelesek helytállni a bérbeadót a bérleti szerződés alapján terhelő kötelezettségek teljesítéséért. 

A Ptk. fent idézett rendelkezése alapján az érvényes és hatályos bérleti szerződés nem szűnt meg, hanem Bérbeadói oldalon Fót Város Önkormányzata lépett be a korábbi bérbeadó helyére. A Fáy Kft. 415.000 Ft/hó bérleti díjat fizetett a TSZ felé.
A tulajdon átruházását követően egyeztetések indultak a Fáy Kereskedelmi és Vendéglátóipari Kft.-vel, mint bérlővel (továbbiakban: bérlő), a szerződésmódosítás tekintetében, bérleti díj számlázás nem történt. A bérlő nyilatkozata alapján az alábbi felújításokat végezte el az ingatlanon:

	Komplett kerítés csere
	450000,00

	Teljes kert felújítás, füvesítése
	310000,00

	Étteremhez tartozó terasz korlát cseréje
	385000,00

	Homlokzat festése 2x alkalommal
	400000,00

	Nádtető részleges javítása 3x alkalommal
	500000,00

	Eladó térben világító testek és kapcsolók cseréje
	480000,00

	Épülethez tartozó raktár ajtó cseréje
	200000,00

	Belső éttermi rész glettelése, festése
	285000,00

	Konyha, pult szociális blokkok festése, mázolás 3x alkalommal
	600000,00

	Konyha villanyszerelésének teljes körű felújítás
	285000,00

	Villámhárító kiépítése
	154000,00

	Villanyóra szekrény teljes felújítása
	208000,00

	Gázcirkó felújítása 3x alkalommal
	180000,00

	HMV tartály cseréje
	160000,00

	Konyhában nyílászáró csere
	120000,00

	Szárazáru raktárban (iroda) nyílászáró csere
	52000,00

	összesen:
	4769000,00



Több megbeszélést követően a következőmegállapodás körvonalazódik:

· Bérleti díj tekintetében Bérlő elfogadja a bérbeadó által javasolt 15%-os emelést, amit Bérbeadó 2023. június 01. napjától érvényesít, így a kialkudott bérleti díj havonta 477.000, - Ft + ÁFA.
· Az időközben meg nem fizetett bérleti díj tekintetében a Felek a következő egyezségre jutnak:
Bérlő által beépítésre került, jogszabály szerint a bérbeadó felelősségi körébe tartozó értéknövelő beruházásokat az önkormányzat beszámítja, így a mellékletként csatolt beruházások értékét szembe állítjuk a meg nem fizetett bérleti díjjal, és így a felek közös megegyezése alapján, Bérlőn 3.000.000, - Ft-ot, azaz Hárommillió forintot fizet meg Bérbeadó részére egy összegben, az aláírást követő 8 napon belül.
· A felmondási idő 90 nap.
· A bérleti szerződés egyéb rendelkezései pedig megfelelnek az önkormányzat által általában kötött bérleti szerződésnek.

A fentiek alapján az alábbi határozati javaslatot terjesztem a Tisztelt Képviselő-testület elé.

III. Határozati javaslat:

…/2023.(V.31.) KT-határozat 
 
1./ Fót Város Önkormányzat Képviselő-testülete hozzájárul a Fáy Kereskedelmi és Vendéglátóipari Kft.-vel fennálló bérleti szerződés módosításához azzal, hogy a bérleti díj havonta 477.000, - Ft + ÁFA összegre emelkedik, a felmondási idő 90 napra csökken 2023. június 01. napjától.

2./ Fót Város Önkormányzat Képviselő-testülete hozzájárul, hogy az 2022. június 1-től, 2023. május 31. időszak vonatkozásában nettó 3.000.000 forint bérleti díj kerüljön Fáy Kereskedelmi és Vendéglátóipari Kft. részére kiszámlázásra, tekintettel a Fáy Kereskedelmi és Vendéglátóipari Kft. által kifizetett ingatlan felújítási, karbantartási (bérbeadó feladatkörébe tartozó tetőjavítási, villámhárító kiépítési, terasz korlát cserélési, gázcirkó felújítása) munkálatokra.

3./ Fót Város Önkormányzat Képviselő-testülete felkéri a Polgármestert, hogy az 1. pontban meghatározott módosító javaslatok és a 2. pontban meghatározott fizetési kötelezettség alapján írja alá a bérleti szerződés módosítását. 

Felelős: polgármester 
Határidő: 1./- 2./ pont: 2023. június 15;

Jogszabályi hivatkozás:

· minősített többség: a Képviselő-testület és szervei szervezeti és működési szabályzatáról, valamint az önkormányzati képviselők tiszteletdíjáról, költségtérítéséről és a Polgármester jutalmáról szó 14/2020.(IX. 28.) önkormányzati rendelet 57. §. a.)
· Polgári Törvénykönyvről szóló 2013. évi V. tv.

Előterjesztés melléklete:
1. számú melléklet: Bérleti szerződés módosítása
2. számú melléklet: Jelenleg hatályos bérleti szerződés

